Diari Oficial de la Generalitat Valenciana


Sumari del DOGV 5859, del 29-09-2008 (2008/11658)

RESOLUCIÓ de 28 d'agost de 2008, de la consellera de Turisme i presidenta de l'Agència Valenciana del Turisme, sobre la convocatòria de beques per a l'any 2008.
----------------------------------------------------------------------------------------------------------------------------------------------------------------

### Dades del document

Número de DOGV
:   5859

Data del DOGV
:   29-09-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/11729


Data del document
:   28-08-2008

Organisme emissor
:   Agència Valenciana del Turisme

Tipus de document
:   Resolució

Anàlisi jurídica

 Descriptors 

:   * Agència Valenciana del Turisme
    * suport econòmic
    * assignació per estudis
    * professió del turisme
    * ciència econòmica
    * geografia
    * ajuda pública
    * estadística
    * sociologia

RESOLUCIÓ de 28 d'agost de 2008, de la consellera de Turisme i presidenta de l'Agència Valenciana del Turisme, sobre la convocatòria de beques per a l'any 2008. [2008/11974]
El desplegament del sector turístic i el necessari increment dels nivells de qualitat dels servicis que es presten, recomanen augmentar el grau d'especialització dels professionals de l'activitat turística de la Comunitat Valenciana proporcionant-los la possibilitat de millorar el seu nivell de formació i coneixement del sector per mitjà de la convocatòria de beques de pràctiques professionals d'especialització.
D'acord amb les funcions atribuïdes a l'Agència Valenciana del Turisme i segons el que disposa la lletra g, del número 2, de l'article cinqué, del Decret 209/2004, de 8 d'octubre del Consell de la Generalitat, pel qual s'aprova el Reglament de l'Agència Valenciana del Turisme i el que disposa el Decret 108/1992, de 6 de juliol, del Govern Valencià pel qual es regula la concessió de beques, resolc fer pública la convocatòria d'una beca de pràctiques professionals d'especialització en l'Agència Valenciana del Turisme d'un any de duració; en el Servici d'Estudis, Qualitat Turística i I+D+i d'acord amb les següents condicions i característiques:
1. Objecte específic de la convocatòria:
La present convocatòria té com a objecte la concessió d'una beca de pràctiques professionals d'especialització per l'Agència Valenciana del Turisme.
Característiques de la beca:
Pràctiques professionals d'especialització en l'estudi de l'activitat turística en la Comunitat Valenciana, a realitzar en el Servici d'Estudis, Qualitat Turística i I+D+i de l'Agència Valenciana del Turisme. El període de duració de la beca serà d'un any natural, prorrogable per un període de la mateixa duració mitjançant una Resolució de la consellera de Turisme i presidenta de l'Agència Valenciana del Turisme.
Les activitats a desplegar seran les següents:
Seguiment de l'activitat turística valenciana, a través de la participació en projectes d'estudis i investigació, realització d'informes, presa de dades i anàlisi d'índole estadisticoeconòmica, així com col·laboració en les tasques del Servici com a element complementari de la seua formació.
2. Requisits dels sol·licitants:
- Tindre nacionalitat espanyola o de qualsevol altre país membre de la Unió Europea i residència en un municipi de la Comunitat Valenciana en el moment de la sol·licitud de la beca.
- Estar en possessió d'una titulació universitària o equivalent, reconeguda oficialment; preferentment llicenciats en Estadística, Ciències Econòmiques i Empresarials, Geografia, Sociologia, Investigació i Tècniques de Mercat, Tècnics o Diplomats en Empreses i Activitats Turístiques o Diplomats en Estadística.
- No incórrer en cap de les causes inhabilitació previstes en l'art. 13.2 de la Llei 38/2003, de 17 de novembre, General de Subvencions.
3. Dotació econòmica:
La cobertura econòmica de la beca, contempla una ajuda de fins a mil euros (1.000 €) bruts mensuals, dels quals es deduiran les corresponents retencions fiscals, a més de les assegurances que, si fa el cas, pogueren convindre's.
L'import global màxim destinat a finançar la beca de referència és d'un total de dotze mil euros, (12.000 €), corresponents al programa «Estudis i Difusió», subprograma «Beques de Formació», dels Pressupostos de l'Agència Valenciana del Turisme corresponents als exercicis 2008 i 2009.
Esta convocatòria i la concessió de les beques estan condicionades a la provisió de crèdit adequat i suficient en els esmentats pressupostos.
4. Termini de presentació de sol·licituds i formalització:
El termini per a la presentació de sol·licituds serà de quinze dies hàbils (no computant diumenges ni festius) a partir de la publicació de la present resolució en el Diari Oficial de la Comunitat Valenciana.
Els candidats poden presentar la seua sol·licitud en la seu central de l'Agència Valenciana del Turisme, Av. d'Aragó, núm. 30, planta 8ª 46832 València, en qualsevol de les seues dependències territorials (Servici Territorial de Turisme d'Alacant, C/ Churruca, núm. 29, 03546 Alacant; Servici Territorial de Turisme de Castelló, Pl. Mª Agustina, núm. 5, Entresòl, 12278 Castelló; Servici Territorial de Turisme de València, Pl. Alfons el Magnànim núm. 15, 2ª, 46226 València i Oficina d'Administració Turística de Benidorm, Av. Joan Fuster Zaragoza, núm. 3, Edifici Acuarium II-1ª, 03738 Benidorm) o per qualsevol dels mitjans previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Les sol·licituds a remetre, segons el model que figura com a annex I a la present Resolució, haurà d'estar acompanyat de la documentació següent:
a) Fotocòpia del DNI
b) Curriculum vitae que expresse els estudis cursats i la trajectòria professional seguida, amb especial referència a:
- Experiència en l'elaboració d'estudis i anàlisi d'índole estadisticoeconòmica, preferentment en l'àmbit turístic.
- Experiència de treball en equips d'investigació, així com publicacions en revistes, congressos, etc.
- Coneixements de programari sobre fulls de càlcul, bases de dades i interrelació d'estes i tractament de text, així com programes específics de tractament de dades estadístiques.
- Coneixements de valencià
- Coneixements d'altres idiomes oficials de la Unió Europea
c) Còpies, degudament compulsades, dels documents que acrediten la possessió dels corresponents títols, certificats, experiència i altres mèrits en el moment de la presentació de la sol·licitud, a més d'una còpia del certificat acadèmic de les matèries cursades corresponents a la titulació principal i que figure les qualificacions obtingudes així com la data d'obtenció. Els candidats que acrediten una titulació obtinguda en una universitat privada o estrangera hauran de presentar necessàriament l'homologació del títol a Espanya.
d) Còpia compulsada del certificat d'empadronament en un municipi de la Comunitat Valenciana, en el cas que no conste cap en el seu DNI.
e) Una fotografia recent grandària carnet.
5. Comissió avaluadora:
L'avaluació i selecció de les sol·licituds es realitzaran en règim de concurrència competitiva, tenint en compte exclusivament la documentació aportada amb la sol·licitud i aquella que haja pogut exigir-se per a la seua esmena.
Es constituirà una comissió avaluadora que examinarà les sol·licituds presentades i emetrà la corresponent proposta d'adjudicació de la beca en un termini màxim de dos mesos des de la finalització del termini de presentació de sol·licituds. La dita comissió avaluadora estarà composta per:
President: el secretari general administratiu de la Conselleria de Turisme
Vocals: el cap del Servici i un tècnic superior del Servici d'Estudis, Qualitat Turística i I+D+I de l'Agència Valenciana del Turisme. Este últim actuarà com a secretari de la comissió.
La comissió podrà convocar tots aquells candidats que considere oportú per a comprovar, per mitjà d'entrevista, els aspectes que estime d'interés, o realitzar les proves que considere necessàries.
Les decisions de caràcter tècnic o científic que adopte la comissió avaluadora seran irrecurribles.
6. Procediment de selecció:
L'avaluació i selecció de sol·licituds es desplegarà en dos fases:
Primera fase: valoració dels mèrits al·legats pels candidats que queden acreditats en la documentació aportada. Es valorarà el currículum acadèmic, tenint en compte les titulacions preferents i el coneixement del mercat turístic, la nota mitjana obtinguda en la titulació principal, l'experiència en estudis, investigació i anàlisi, els coneixements informàtics en general i en particular dels programes específics per al maneig de dades estadístiques, les publicacions en revistes, i el coneixement d'idiomes. La puntuació màxima s'establix en 25 punts. A la puntuació aconseguida en esta fase se li restarà un punt per cada any transcorregut des de la finalització dels estudis realitzats, incloent possibles màsters o cursos de postgrau.
Segona fase: entrevistes de selecció. La Comissió Avaluadora podrà convocar aquells candidats amb major puntuació en la fase anterior a fi de comprovar, per mitjà d'entrevista, aquells extrems que s'estimen d'interés referents als mèrits adduïts i adequació a les activitats a exercir, o realitzar les proves que considere necessàries. La puntuació global de l'entrevista serà d'un màxim de 20 punts.
La comissió podrà així mateix declarar deserta, totalment o parcialment, l'adjudicació de la beca convocada.
La puntuació total dels sol·licitants, serà la suma de les puntuacions obtingudes en la primera i segona fase.
D'entre tots els sol·licitants se seleccionaran un becari i dos suplents per a cobrir les vacants que pogueren produir-se. Per a accedir a la condició de becari caldrà que es dicte Resolució de la consellera de Turisme i presidenta de l'Agència Valenciana del Turisme en què es procedisca a la concessió de la beca a favor seu. Ni la condició de becari ni la de suplent, no generarà en cap moment cap relació laboral amb l'Agència Valenciana del Turisme i per tant, no li serà aplicable la legislació vigent per al personal laboral o funcionari de l'Agència Valenciana del Turisme.
Si el becari com a conseqüència de la realització de les tasques que haja de dur a terme, incorreguera en despeses de desplaçament, pernoctació o restauració, estos li seran rescabalats en els termes que per al personal de l'Agència Valenciana del Turisme establix la normativa aplicable en matèria de procediment d'indemnitzacions per raons de servici. L'aplicació del dit reglament es referirà únicament als conceptes i quanties que han de ser rescabalats sense que això implique una modificació en la relació jurídica del becari amb l'Agència Valenciana del Turisme.
Donades les característiques especials de la beca convocada, resulta incompatible amb qualsevol altra beca per a activitat semblant i amb qualsevol relació professional de prestació de servicis a l'Agència Valenciana del Turisme.
7. Obligacions dels beneficiaris:
a) De forma genèrica li competix acceptar i complir les normes establides en les bases d'esta convocatòria i les que s'establisquen en la resolució de concessió, en l'acord de condicions de realització de la beca, així com les instruccions que durant el període de vigència d'esta reba de l'Agència Valenciana del Turisme.
b) Començar el gaudi de la beca dins del termini que s'assenyale i desenrotllar la seua labor sense que cap altre compromís, anterior o futur, impedisca o dificulte, durant el període de la seua vigència, el compliment ininterromput de les obligacions contretes.
c) Realitzar les activitats previstes en l'objecte de la beca amb un nivell de dedicació satisfactori, sota la supervisió del tutor que es designe per l'Agència Valenciana del Turisme.
d) Presentar a l'Agència Valenciana del Turisme, al final del període de pràctiques, una memòria de la labor realitzada. Els treballs que els becaris pogueren realitzar durant el gaudi de la beca, així com la memòria final seran propietat de l'Agència Valenciana del Turisme, que es reserva el dret de la seua publicació i utilització.
8. Resolució de la concessió de la beca:
La concessió de la beca serà resolta per la consellera de Turisme i presidenta de l'Agència Valenciana del Turisme i notificada a les persones interessades, en el termini de sis mesos, comptats a partir de la publicació de la present convocatòria en el Diari Oficial de la Comunitat Valenciana, transcorregut este i davant de la falta de resolució expressa s'entendran desestimades les sol·licituds.
Les sol·licituds la candidatura de les quals no haja sigut acceptada, si ho desitgen podran retirar la seua documentació en l'Agència Valenciana del Turisme (Av. Aragó, 30, 8ª), en el termini de tres mesos a partir de l'endemà a la data de comunicació als aspirants. Passat el dit termini les documentacions seran destruïdes.
9. Revocació i rescissió de la beca
L'Agència Valenciana del Turisme, previ expedient instruït a este efecte, podrà revocar o interrompre el gaudi de la beca si concorreguera alguna de les causes següents:
a) Obtenció de l'ajuda sense reunir els requisits requerits en la convocatòria, o per mitjà de falsedat en document.
b) Incompliment de les obligacions contretes que figuren en el punt set de la present convocatòria i de les que complementàriament s'establisquen en l'acord de condicions de la beca, amb independència de les causes, si estes no foren únicament i directament imputables a l'Agència Valenciana del Turisme. A este respecte s'establix un període de prova de tres mesos de duració al terme del qual el tutor avaluarà el compliment efectiu per part del becari de les distintes tasques encomanades fins al moment, proposant la seua continuïtat en el gaudi de la beca o bé la seua revocació. En el segon cas queda a criteri del cap del Servici d'Estudis i Planificació l'execució o no de la suplència prevista.
c) No incorporar-se a la destinació en la data límit que els haguera sigut fixada en l'acord de condicions, o per l'abandó d'esta durant el període de gaudi de la beca.
d) La no acceptació de la beca i la no presentació de la documentació original que poguera sol·licitar-se-li per a la formalització de la beca en els terminis establits.
e) Trobar-se incurs en algun dels supòsits d'incompatibilitat que establix la Llei 53/1984, de 26 de desembre, d'Incompatibilitats del Personal al Servici de les Administracions Públiques (Boletín Oficial del Estado de 4 de gener de 1985).
f) No firmar l'acord de condicions per al desenrotllament de la beca. El beneficiari deurà, si és el cas, reintegrar les quantitats percebudes fins al moment de la revocació administrativa de l'atorgament de la beca.
g) Incurrencia en algun dels supòsits previstos en l'article 13.2 de la Llei 38/2003, General de Subvencions.
10. Renúncia de la beca:
Els interessats que hagueren sigut seleccionats per a disfrutar una beca podran renunciar a esta abans de la firma de l'acord de condicions per al desenrotllament de la beca.
Una vegada firmat l'acord de condicions no s'admetrà la renúncia a la beca adjudicada, excepte causes justificades i lliurement apreciades per l'Agència Valenciana del Turisme. En estos casos, l'Agència Valenciana del Turisme procedirà a la substitució dels becaris que hagueren renunciat, d'acord amb la proposta de la comissió avaluadora.
Si es produïra la renúncia després de l'inici de la beca, l'Agència Valenciana del Turisme podrà o bé, declarar extinta la beca, o deferir-la pel període que reste a favor del primer becari suplent, i si no n'hi ha al segon, abonant-se-li únicament el pagament corresponent al període de pràctiques realment realitzat.
11. No subjecció de la convocatòria a l'article 87 del Tractat CE.
En compliment del que disposa l'article 7.4 del Decret 147/2007, de 7 de setembre, del Consell, pel que es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, es fa constar que l'ajuda convocada per la present Resolució no precisa notificació a la Comissió Europea, al tractar-se d'ajudes no subjectes a l'article 87 del Tractat de la Comunitat Europea, per no reunir els requisits acumulatius establits en el dit article per a quedar subjectes al mateix. En este cas, els destinataris de la convocatòria no exercixen cap activitat econòmica, al no ser oferents de béns i servicis en un mercat, motiu pel qual l'ajuda convocada no suposa falsejament de la competència.
Contra la present resolució, que posa fi a la via administrativa, podrà interposar-se recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, dins del termini de dos mesos, comptats des de l'endemà a la publicació de la present resolució en el Diari Oficial de la Comunitat Valenciana, d'acord amb el que establix l'article 109 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i en l'article 46 de la Llei 29/1998, de 13 de juliol, Reguladora de la Jurisdicció Contenciós Administrativa. No obstant podrà interposar-se recurs potestatiu de reposició, en el termini d'un mes, davant del mateix òrgan que va dictar l'acte, a comptar de l'endemà a la publicació de la present resolució en el Diari Oficial de la Comunitat Valenciana.
València, 28 d'agost de 2008.- La consellera de Turisme i presidenta de l'Agència Valenciana del Turisme: Angélica Such Ronda.